SKRIFTLIG FORESPØRGSEL P-1196/02

af Giovanni Fava (PSE) til Kommissionen

(22. april 2002)

Om: Markedet for mobiltelefoner i Italien og fællesskabsbestemmelserne om konkurrence Konflikten i Blu S.p.A.

De egentlige grunde til krisen i mobiltelefonselskabet Blu S.p.A. skal ikke søges i markedsudviklingen, da de opnåede resultater ofte har overskredet målene i den oprindelige driftsplan og således har konsolideret markedsbilledet af en lille virksomhed i vækst.

Den igangværende udvikling bringer det nuværende beskæftigelsesniveau i krise; hidtil har ca. 400 unge mistet deres arbejdsplads, men 1700 arbejdspladser i de forskellige afdelinger i Italien er truet, heriblandt 500 alene i callcentret i Palermo. Det er hensigten som den eneste mulige løsning i den nuværende nødsituation at foreslå en eventuel midlertidig overdragelse til TIM, som på nuværende tidspunkt kontrolleres af hovedaktionærerne i Blu, og således foretage en fordelagtig opdeling af virksomheden (stykvis salg af aktiver i Blu).

De nuværende forhold tager ikke hensyn til kreditorstillingen i de institutioner, der har medvirket til at finde frem til den fjerde forvalter og til at oprette produktionsenheder i Mellem- og Syditalien, også gennem bidragene fra de gældende nationale og europæiske lovbestemmelser om støtte til beskæftigelsen i ugunstigt stillede områder (mål 1).

Objektivt fører bortfaldet af en voksende konkurrent fra det vigtige marked for mobiltelefoni kort inden indførelsen i Italien af en så vigtig ordning som MNP (det mobile nummers flytbarhed) reelt til en begrænsning af konkurrencen på markedet, hvilket indvirker på det serviceniveau, der tilbydes kunderne.

De nuværende begivenheder er i modstrid med den forordning, der blev udstedt af Europa-Kommissionen den 20. september 2001, dagen efter Benetton-Pirelli-gruppens indtræden i Telecom, og som fastsatte bestemmelser om tilvejebringelsen af en egnet køber for selskabet, som kunne opretholde markedspositionen og virksomhedens rolle på markedet.

Hvad angår den mulige opdeling gennem TIM, synes de mulige købere indtil nuværende tidspunkt at være forsvundet. De havde ført forhandlinger indtil juli 2001 om en fuldstændig overtagelse af virksomheden. De berørte institutioner og aktionærer synes heller ikke at have kendskab til de forhandlingsmuligheder, der skal fastlægges for de købere, der allerede har udvist interesse (E-do, Anthill).

Kan Kommissionen på denne baggrund oplyse, hvilke initiativer den har iværksat eller agter at iværksætte for at sikre gennemførelsen af ordningerne om konkurrence og gennemskuelighed på markedet for mobiltelefoni, også på baggrund af de vanskelige beskæftigelsesbetingelser på grund af den nuværende situation?

Svar afgivet på Kommissionens vegne af Mario Monti

(31. maj 2002)

Den 20. september 2001 vedtog Kommissionen en beslutning, hvorved den gav grønt lys for Pirelli S.p.A.s og Edizione Holding S.p.A.s køb af Telecom Italia S.p.A., på betingelse af, at visse forpligtelser indgået af Edizione med hensyn til virksomhedens andel i Blu S.p.A. blev opfyldt.

Formålet med disse forpligtelser var at fjerne den alvorlige trussel mod konkurrencen, der ville opstå på det italienske marked for mobiltelefoni efter ovennævnte køb, idet Edizione Holding ville have kontrol med både TIM og Blu.

Det er derfor klart, at en transaktion, som (direkte eller indirekte) omfattede salg af Ediziones andel i Blu til TIM, ville være i strid med ånden i Kommissionens beslutning af 20. september 2001 og med Ediziones tilsagn, uanset om Blu efterfølgende blev splittet op.

Ovennævnte betingelse gælder stadig og kan kun ændres på grundlag af en velbegrundet anmodning.